Sonkolle | Dion se gedagtes
« 2012 Oorlewing (alweer)
Mei 4, 2010 by Dion Na maande se doodse stilte op die vurige oppervlakte van ons ster was daar ewe skielik gister ‘n geomagnetiese storm van G7 sterkte (7 uit 10) en vier sonkolle het uit die bloute verskyn. Ek was nog altyd bietjie deurmekaar met die uitwerking van sonkolle – dis eintlik veranderinge in die son se magnetiese veld wat deurbreek na die oppervlak. Dit het ‘n koeler kol tot gevolg, met die omringende gedeeltes wat warmer “brand”. Dit veroorsaak gewoonlik ‘n uitbarsting van plasma – soos met ‘n “solar flare” wat, indien dit na die aarde gemik is en sterk genoeg is, als elektronies, opwekkers en motors se elektriese stelsels kan beskadig. Die wetenskaplikes voorspel dat geomagnetiese aktiwiteit ‘n piek gaan bereik in Desember 2012 (oeps, daar gaan ons alweer!) met verreikende invloed op die aarde. Die son se pole gaan dan ook in daardie tyd omswaai – noord gaan suid wees en suid gaan noord wees – en die aarde se magnetiese veld is so aan’t verswak dat hulle reken die aarde se pole gaan ook omswaai. Die aarde en die son se magnetiese velde mag dan half verstrengel raak en ‘n “tregter” vorm, waardeur die son golwe plasma op ‘n onbeskermde aardse atmosfeer kan afstuur, golwe plasma wat selfs die oppervlakte kan bereik. Ons kan dan basies weer etlike eeue tegnologies teruggegooi word na amper ‘n steentydperk (klink soos snert, nê?). Op die oomblik beweeg ons noordpool 18myl per jaar Kanada se kant toe en dit is besig om al hoe meer te versnel en wispelturig te raak. (Dis ‘n feit)
Daar het julle dit! Nou weet julle hoekom ek so bietjie skrikkerig is vir gebeure rondom 2012. Ter verduideliking, kyk so bietjie na die volgende situasie en kyk of jy jouself sien – oor daardie tydperk (Desember 2012) na ‘n G8 of (hemel bewaar ons…) G10 geomagnetiese uitbarsting op die son (die ingelse noem dit ‘n “coronal mass ejection”, en ons kan drie dae tot so min as drie ure waarskuwing hê) word jy die oggend wakker met die krag af. Jy’s by die huis, of jy mag dalk êrens in die bos wees of langs die see op vakansie. Na ‘n uur sonder krag begin jy wonder of Eishkom al besig is om iets daaraan te doen. Jy tel die foon op – hy’s dood. Jy vroetel in die donker rond vir jou selfoon – hy’s dood. Gits, hoe laat is dit dan? Horlosie is ook dood – drie ure gelede. Jy gaan buite – bliksem, ons kry mos nie aurora’s hier in die suidelike halfrond nie! Die hele hemelruim is bedek in kolkende rooi, blou en groen golwe. Jy sluit jou kar oop en draai die sleutel – kliek – dood. Gaan weer binne, jag vir die klein draadlosie se batterye om te hoor of daar enige nuus is. Sit die batterye in – kliek – dood. OK, stap oor na die bure nadat jy oor die heining moes klim, want die hek se “remote” werk nie – hulle het dieselfde situasie as jy en weet ook nie wat aan die gang is nie. Goed, die winkels is nie te ver nie, kom ons stap gou soontoe, trek geld en kry brood, melk en kerse. Kom by die ATM – hy’s ook dood. Miskien sal die winkels kragopwekkers hê, dan kan jy die kaart gebruik. Die winkel is donker binne, maar oop. Jy vra of hulle nie nood kragopwekkers het nie. Die bestuurder deel jou mee dat hulle kragopwekkers glad nie wil werk nie, dat hulle ook probeer uitvind wat aangaan, en dat hulle net kontant sal vat op die stadium. Knorrig vir die ongerief tel jy jou laaste sente uit vir die brood – gister s’n, want hulle kon nie vanoggend vroeg die oonde aan die gang gekry het nie en daar was geen aflewerings nie, en melk wat reeds begin louerig raak het. Die kerse was reeds uitverkoop. Stap weer huistoe – jy merk nou eers op dat die strate heeltemaal verlate is van motors en die wat jy sien, staan. Merkwaardig – dis doodstil. Die gewone stadsgeluide is weg. Jy stap verby huise waar mense verdwaas buite staan en die dansende kleure in die lug bekyk. By die huis kan jy darem ‘n toebroodjie maak of graankos vir ontbyt eet. Die water se drukking raak al hoe minder tot net ‘n vuil straaltjie uitkom. Die goed in die yskas begin ontvries. Na ‘n dag van by die huis sit en tevergeefs probeer uitvind wat aangaan, afgesny van die buitewêreld, gaan slaap jy onrustig in die stikke donkerte na jy jou ontvriesde vleis gebraai het. Die volgende dag word jy wakker met presies dieselfde ding, met een verandering. Die oomblik wat jy buite kom, sien jy die rook. Digte rookwalms wat oor die middestad hang en selfs nader, gesentreer oor die winkelsentrums. Jy’t nie geweet nie, maar deur die nag het die massas ontstoke begin raak omdat hulle sonder kontant en kos is, en besluit om sake in hulle eie hande te neem. Jy hoor die gejou van hordes ontroerde mense in die verte, maar dis asof dit al hoe nader kom. Wat nou gemaak? Is dit nie alreeds te laat nie? Wat het daardie idioot met sy blog nou weer gesê gaan in 2012 gebeur?
Dit klink vergesog en skrikwekkend, selfs verpot, en menigte het al vir my gesê: “As dit gaan gebeur, sal dit, vertrou net op God. Ons kan nie voorspel wat Hy in Sy wysheid gaan doen nie.” Natuurlik vertrou ek op God. Ek het nog nooit sig daarvan verloor nie. Ek probeer ook glad nie voorspel wat sal gebeur nie. Ek weet eenvoudig nie. Maar kyk gerus ook na realiteite, feite en die donker natuur van die mens. As iets gaan gebeur in 2012 gaan ek nie in ‘n bondeltjie opkruip en wag om gered te word nie. Dan het ek alreeds opgegee om myself en my gesin te help. Ek gaan hierdie ding met wye oop oë binne. Noem my maar ‘n doemsdag-profeet. As niks gebeur nie, sal ek agterna saam met jou vir myself lag!